Hei, denne artikkelen er over ett år gammel og kan inneholde utdatert informasjon

Lørdag kveld melder politiet i Oslo at skadeverk har blitt utført på en pub i Stortingsgata.

- Det ser ut som det ble dårlig stemning mellom Rosenborg- og Vålerenga-supporterne, sier operasjonsleder Marita Aune til Dagbladet.

Det satt to RBK-supportere i puben og rundt 20 VIF-supportere, som begynte å kaste stoler, bord og glass. I tillegg ble det knust en rute.

Ingen ble skadet, men puben er rasert, skriver politiet på Twitter.

Det var en politipatrulje som kom over hendelsen klokken 23.04. Da hadde gjerningsmennene akkurat forlatt stedet.

- Ingen har blitt pågrepet, men vi har en beskrivelse som vi jobber ut ifra, sier Aune.

De mistenkte i saken er i kategorien risikosupportere og har tilhørighet i VIF, skriver politiet på Twitter. De er medlemmer av supportergrupperingen «Isko Boys», ifølge Aune.

- De er ikke vanlige supportere, det er gjerne folk som skaper litt mer bråk enn vanlige supportere, og som i mange tilfeller gjerne er ute etter bråk, forklarer operasjonslederen.

Politiet kan ikke si om hendelsen hadde blitt planlagt i forkant.

- Ifølge noen vitner hadde de vært i klinsj tidligere på kvelden, sier Aune.



Supportergrupperingen «Isko Boys» har vært i søkelyset også tidligere. Etter sesongavslutningen i 2015 ble det kjent at Vålerenga brøt all dialog med grupperingen, etter at de hadde vært involvert i tribunebråk under en kamp mot Strømsgodset.

Vålerenga tar imot Rosenborg på Intility Arena søndag kveld.